LidanRubinov/Halacha-QA huggingface dataset:
שאלה: השארת דיסק בשבת נגד גנבים: האם מותר להשאיר דיסק שעובד במערכת סטריאו כשנוסעים מהבית לשבת, כך שמבחוץ נשמע שיש אנשים בבית?
תשובה: יש כאן בעיה של מראית העין. האם לא די בהשארת אור? או בעין אלקטרונית הפועלת רק כשאינכם בבית?
שאלה: להעיר לאבא שקורא לי בשם הקודם?: כאשר משנים את השם לשם אחר, כמובן שלוקח זמן עד שכולם מתרגלים, אבל במקרה שאחד ההורים (ובמקרה זה הוא אבא) עדיין לא התרגל לשם והוא עדיין קורא בשם הקודם, האם מותר לי להעיר לו ולבקש ממנו שיקרא לי בשם החדש?
תשובה: מותר להעיר על כך להורים בצורה מכובדת, ובתנאי שהם אינם נפגעים מכך.
שאלה: הלכות י  באב: לחבר שלי נולד בן בשעה טובה והברית יוצא בי באב, מה הדין לגבי הסעודה האם מותר לספרדים אשכנזים לאכול בשר ויין בסעודה?
תשובה: כן.
שאלה: ברכון מתחת לכרית: אני נוהג מזה שנים רבות לשים ברכון עם קריאת שמע, מתחת לכרית. האם יש בכך בזיון לברכון?
תשובה: נכון, הדבר לא מכובד.
שאלה: גיהוץ בתשעת הימים: האם מותר לגהץ בגדים בתשעת הימים בגדים לאחרי תשעה באב?
תשובה: הגיהוץ המוזכר בהלכה שאסור הוא כביסה יסודית. הגיהוץ שלנו הוא יישור קמטים בבגד ולכן הוא מותר לצורך לבישתו אחרי תשעה באב.
שאלה: הספר "שני המאורות הגדולים": שמעתי כי הרב ביטל את הסכמתו לספר "שני המאורות הגדולים" ורציתי לשאול לפשר הדבר, וכן באופן כללי לגבי הסכמות האם ניתנות בדר"כ לאחר קריאת כל החומר או רק לאחר רפרוף כללי ומה מידת תוקף ההסכמות?
תשובה: עברתי על רוב הספר ולתומי סברתי שהמדובר בחוקר תמים המשווה בין שני גדולי ישראל. אך לאחר מכן נודע לי שהוא עומד בראש כת העוסקת בין היתר בהפצת דברי קבלה עמוקים ללא דרישה של קיום מצוות וללא כל הכנה של לימוד תורה על חלקיה השונים ומחשבת היהדות לדורותיה, וכמ"כ הוסבה תשומת לבי לפסיקה בסוף הספר בשם הרב קוק כביכול שלפיה ניתן להסיק שכאילו אין צורך ללמוד בימינו ש"ס ופוסקים אלא רק קבלה. עד כמה שאני מכיר את תורת הרב קוק זהו זיוף. והדבר מעורר ספק אם אכן ראוי הספר לבוא בקהל. הרב קוק והרב אשלג אומנם עודדו לימוד נסתר בימינו אולם רק לת"ח שמילאו את כרסם בש"ס ושיראתם קודמת לחוכמתם ולא לכל בר בי רב דחד יומא. וכל האומר אחרת בשמם מסלף את דבריהם.
שאלה: הלכות שונות לחילונים ודתיים?: הלכתי לשמוע שיעור במקום שבו השיעורים הם במעורב, ואמרו לי שבגלל שאני דתיה אני לא יכולה, ורק חילונים שרגילים לחיים במעורב יכולים להכנס. האם זה הגיוני, האם יש הלכות שונות לדרגות שונות?
תשובה: לפעמים מדריכים מי שעדיין בתחילת דרכו ובפרט זוגות מעורבים קימעא קימעא, כגון במס' ב"ק פא, מי שיש לו עשרה חזירים וחוזר בתשובה לא אומרים לו למכור את כולם בבת אחת כי הדבר קשה לו אלא קימעא קימעא. אדם אחר השומע זאת יכול להסיק בטעות שמותר לגדל חזירים.
שאלה: נדרים שגורמים למחלה: האם חולה שקיום נדר יגרום לו לחלות יותר ויותר- האם הוא צריך לקיים את הנדר?
תשובה: גם במקרה זה צריך ללכת לחכם שימצא פתח ויתיר את הנדר.
שאלה: סרט בנושא החורבן בתשעה באב: האם מותר לצפות בסרט על החורבן ביום תשעה באב?
תשובה: כן.
שאלה: שיחה אישית ביהדות?: האם מבחינת ההלכה והאמונה, יש חשיבות לשיחה אישית בין אדם לאדם, בין תלמיד למורה ולהיפך, אשמח אם הרב יוכל לציין מקורות מדוייקים באם התשובה חיובית, ובאם התשובה שלילית רציתי להוסיף ולשאול, כיצד זה ייתכן שלפי התורה זה לא חשוב?
תשובה: כל התורה מלאה בהדרכה אישית, כתוב שלכל יהודי יש אות משלו בתורה, וכן ההדרכה שאין אדם לומד אלא במקום שליבו חפץ. על מורה יש חובה לקיים שיחות אישיות, ואם לא, הרב מועל בתפקידו. וכן כתוב בספר חובת התלמידים. הרב אברהם פרל.
שאלה: "איש את רעהו יעזרו": לאחרונה, בהודעות ופרסומים לתמיכה בתושבי הצפון מדגישים את הפסוק: "איש את רעהו יעזרו ולאחיו יאמר חזק", מעיון במפרשים על הפסוק מבינים שהפסוק מדבר על עובדי ע"ז שמחזקים את ידי אחיהם להמשיך לעבוד ע"ז, איך זה שלוקחים פסוק עם משמעות כ"כ שלילית לשימוש כ"כ חיובי?
תשובה: נראה לי שפסוק זה בניתוק מהקשרו הוא עם מסר חזק של אהבת ישראל, לכן משתמשים בו. ועוד אפשר לומר ע"פ מדרש ח על הפסוק "חבור עצבים אפרים הנח לו", שאפ' כשעם ישראל עובדים ע"ז כבתקופת אחאב אם יש בניהם אחדות אין אומות העולם יכולים להם, אבל כשאין בניהם אחדות אפ' דור של צדיקים כדורו של דוד יוצאים למלחמה ומפסידים.
שאלה: צביעת שיער בתשעת הימים: מותר לצבוע את השיער בתשעת הימים?
תשובה: לא מצינו איסור מפורש בצביעת שיער. אך מכיון שהצביעה לא נעשית כל שבוע מן הראוי לדחותה עד אחרי ת"ב.
שאלה: יום טוב שני של גלויות לאורח מחו"ל: אני אמור לארח קרוב משפחה מחו"ל, אך לצערי הוא לא שומר מצוות. האורח בא לתקופת החגים לביקור של כשבוע במטרה לטייל בארץ, כאשר הוא רוצה לנצל את כל הזמן לטיולים. האורח מבין שהמארחים לא יוכלו לחלל עבורו (ח"ו) שבת וחג, אך מה לעשות לגבי יום טוב שני של גלויות, שאנו לא חייבים לשמרו אבל הוא כן חייב, למרות שלעולם לא קיים את זה. כפי שאני מכיר אותו תהיה לו אכזבה גדולה אם נסרב לטייל עמו ביום הראשון של חול-המועד. מה אפשר לעשות?
תשובה: יש דיון בין הפוסקים, האם בן חו"ל שמגיע לארץ לחגים, צריך לחוג את יום-טוב שני של גלויות. יש פוסקים הסוברים שהוא צריך לשמור את יום-טוב שני של גלויות, ויש כאלה הסוברים שעליו לנהוג כמנהג ארץ-ישראל, והוא פטור מלקיים יום-טוב שני של גלויות. למעשה נראה לי שעליו להחמיר באיסורי תורה, וביום טוב שני של גלויות לא יכתוב, יתפור או יעשה כל מלאכה אחרת האסורה מן התורה. אבל באיסורי דרבנן יקל על עצמו, ולכן יהיה לו מותר לנסוע, שכן איסור נסיעה בחג הינו איסור דרבנן בלבד.
שאלה: גמ"ח ביום שחל בו תשעה באב: קיבלתי הצעה ביום רביעי וחמישי לעזור באגודה למען החייל לארוז משלוחים לחיילים שמשרתים בצפון, ביום חמישי ברור לי שאסור כי זה צום ויום אבל, אבל האם מותר לעבוד בערב תשעה באבבשעות הבוקר בין 10 ל-12?
תשובה: לדעתי מותר גם בתשעה באב עצמו, וזה מצוה רבה. יש בזה הרבה נתינת מוטיביציה, דבר חשוב כשלעצמו בקרב. הרב אברהם פרל.
שאלה: נשמה יהודית בגוי?: לפי מיטב הבנתי כל בני האדם הינם ניצוצות מנשמתו של האדם הראשון, ואנחנו היהודים, החיים כיום, ניצוצות מנשמותיהם של 600,000 אבותינו שקיבלו את התורה במעמד הר סיני. יש לי כמה שאלות בנושא על דברים שלא כ"כ מסתדרים לי: א. האם נשמה יהודית יכולה להתגלגל בגוי? ב. כאשר גוי מתגייר, האם הוא מקבל "תוספת" נשמה יהודית או שנשמתו הינה יהודית במקור?
תשובה: א) ענין הגלגול שייך לנסתרות התורה, ויש בזה צדדים שונים אם הנשמה מתגלגלת או רק ניצוץ ממנה או מהנפש, ובכל אופן ברור שישראל איננו גוי, וגוי איננו ישראל. ב) נזכר במסכת שבת כי נשמות הגרים היו במעמד הר סיני והם נטהרו מטומאת הנוכריות כבר אז.
שאלה: אבלות במהלך חודש מנחם-אב: האם יש דיני אבלות וזכר לחורבן שנוהגים במשך חודש מנחם-אב (לאחר י בחודש)?
תשובה: לא.
שאלה: מעשר למפרע: אכלתי בטעות מפרות לא מעושרים ונשארה כמות בשביל מעשר, האם אפשר לעשר למפרע על מה שנאכל?
תשובה: לגבי מה שנאכל הרי זה מעוות לא יכול לתקון, ואפילו אין חיוב תשלומים על גזל המתנות כפי שפסק הרמב"ם (הל' מעשר פ"א ה"ה). בברכת התורה והארץ הרב יהודה הלוי עמיחי
שאלה: לבישת בגדים שישנתי איתם: האם מותר לישון עם בגדים שלבשתי אותם ביום, או ללבוש בגדים שישנתי איתם, והאם יש חילוק בין שינה ביום לשינה בלילה?
תשובה: אין בעיה ללבוש בגדים שישנת איתם, כמובן צריך לשים לב למראה הבגדים שהם במצב נורמלי אחרי שינה. הרב אברהם פרל.
שאלה: דבר הרב ב"בשבע" לעניין גניזה: נתקלתי לפני כחודשיים בעיתון "בשבע", שם הרב כתב לעניין גניזת עיתונים שיש בהם קצת דברי תורה ורוב מהותם הוא של חול, שהולכים לפי הרוב ואם הרוב הוא חול אפשר לזרוק את זה לפח, ואם הרוב הוא קודש אז העיתון חייב בגניזה. וכן כתב הרב בספר "פניני הלכה", וציין למטה כי המקור הוא מספר "מנחת יצחק" של רבי יצחק וייס, בערבים מתקיים אצלינו בשכונה בבאר שבע שיעור כללי כזה, ומישהו הזכיר שם את דברי הרב, הרב שמעביר את השיעור תמה על ההלכה, והחליט ללמוד אותה ביחד עם כל הלומדים ופתחנו את ה"מנחת יצחק", ולמדנו את כל חלק א סימן י"ז בעיון וגם את חלק א סימן י"ח, וראינו שהרב וייס לא סובר כמו שהרב אמר, ואף חולק על כך באומרו "אכן כתב שם דכל זה בנכתבו לצורך חול, אבל הרבה פעמים מדפיסים בעיתונים שמשמיעים חדשות, גם דרשות ודברי אגדה, ומאמרי ח, ודינים וכדומה. ומכ"ש בעיתונים של היראים דכוונתם ללמד מהם מוסר ויראת שמיים, שבוודאי דין כתבי הקודש להם, ואף אם נכתבו בלשון המדינה" עיי"ש. וכן המנחת יצחק כותב שעדיף לשרוף את העיתונים הללו במקרה שאין אפשרות לגנוז והם עלולים להתבזות ברחובות, ואילו לפי מה שהרב אומר צריך לעטוף אותם ולהניחם יפה בפח, ושהליכלוך בפחים כיום הוא נקי יחסית לעבר, זה לא ברור כל כך. וגם איך אפשר לדעת בדיוק מה הרוב אם דברי חול או קודש?
תשובה: על ההערה. אין לי עתה זמן לעיין בתשובתו כראוי, ובעז"ה אעשה זאת בקרוב. מכל מקום עצם הסברה שהולכים אחר כוונת ההדפסה ידועה, ויש שאפילו כאשר מדפיסים ספר קודש, סוברים שהואיל והמדפיס לא התכוון, או שהואיל ואין כוונה למכונה, שאין קדושה בספר. אחר עיון נוסף, כמדומה לי שלא סיימתם ללמוד היטב את סימן יח, שם כתב (באות יח) שאם כוונת הדפסת העיתון לצורך חול, אפשר בדיעבד לסמוך על כך שלא הודפס לקדושה ואפשר לשרוף את העיתון. ויסוד הסברה הוא שאין בהם קדושה, ולשם כך הזכרתיו. ואמנם לגבי עלונים של שבת, נראה שהוא נוטה יותר להצריך גניזה, אם כי לא קבע זאת במסמרות. והציטוט שהבאת הוא דעת רב שהזכיר, אך הוא עצמו לא הסכים לגמרי לדבריו.
שאלה: שלוש תפילות ביום: מה מקור המנהג להתפלל שלוש תפילות ביום (האם הוא מהתנ"ך) ומתי החלו לנהוג במנהג זה?
תשובה: הפסוק אומר "ערב ובוקר וצהרים אשיחה ואהמה", (תהילים נה), וכן יש מקור בדניאל פרק ו פסוק יא שמתפלליים שלוש תפילות. יש מחלוקת בספר המצוות בין הרמב"ם שסובר שתפילה אחת ביום היא דאוריתא, והשאר דרבנן. הגמרא אומרת תפילות תקנום ומשמע שזה דרבנן. והמקור לתפילה היא מהפסוק ולעובדו בכל לבבכם, לבין הרמב"ן הסובר שכל התפילות הם תקנת חכמים. ותפילות הם תקנת עזרא ובית דינו. וזה לשון הרמב"ם מהלכות תפילה פרק א: "כיון שגלו ישראל בימי נבוכדנצר הרשע נתערבו בפרס ויון ושאר האומות ונולדו להם בנים בארצות הגוים ואותן הבנים נתבלבלו שפתם והיתה שפת כל אחד ואחד מעורבת מלשונות הרבה וכיון שהיה מדבר אינו יכול לדבר כל צורכו בלשון אחת אלא בשיבוש שנאמר ובניהם חצי מדבר אשדודית וגו' ואינם מכירים לדבר יהודית וכלשון עם ועם ומפני זה כשהיה אחד מהן מתפלל תקצר לשונו לשאול חפציו או להגיד שבח הקדוש ברוך הוא בלשון הקודש עד שיערבו עמה לשונות אחרות, וכיון שראה עזרא ובית דינו כך עמדו ותקנו להם שמנה עשרה ברכות על זה הסדר, שלש ראשונות שבח לה' ושלש אחרונות הודיה, ואמצעיות יש בהן שאלת כל הדברים שהן כמו אבות לכל חפצי איש ואיש ולצרכי הציבור כולן, כדי שיהיו ערוכות בפי הכל וילמדו אותן ותהיה תפלת אלו העלגים תפלה שלימה כתפלת בעלי הלשון הצחה, ומפני ענין זה תקנו כל הברכות והתפלות מסודרות בפי כל ישראל כדי שיהא ענין כל ברכה ערוך בפי העלג." הרב אברהם פרל.
שאלה: דאודורנט בט  באב: האם מותר לאדם איסטניסט להשתמש בדאודורנט בט באב?
תשובה: נראה לענ"ד שדבר זה בכלל סיכה שאסורה.
שאלה: קרם לעור בתשעה באב: האם מותר לי לשים קרם על הפנים בגלל פצעים שיש לי בתשעה באב? (ומה לגבי יום כיפור?)
תשובה: סיכה אסורה בת"ב. אך אם הדבר נחוץ מבחינה בריאותית ולא סובל דיחוי - מותר בת"ב. ביוכ"פ הדבר אסור לחלוטין משום מלאכת ממרח.
שאלה: רוצה להתחתן עם חרדי.: חזרתי בתשובה לפני 8 חודשים ברוך השם. הכרתי בחור בגילי חרדי ואנחנו בקשר כבר 4 חודשים ואני מאוד רוצה להתחתן אך יש לי בעיה עם משפחתי כי הם חילוניים לצערי. אני יודעת שהורי חברי החרדי לא יקבלו את זה בעין יפה אך לנו טוב מאוד ביחד. מה עלי לעשות, לעזוב אותו ולהמשיך הלאה עם כל הצער, או להחליט שמתחתנים עם כל הצער של הוריו?
תשובה: אם הבחור רציני ורוצה בך והוא יכול לעמוד נגד ההתנגדות של הוריו ולהתחתן איתך וכמובן את משוכנעת שהוא טוב, אל תעזבי את הקשר, ובמשך הזמן אם את תהיי רצינית מבחינה דתית ההורים שלו יקבלו אותך וככל שתיהי יותר חזקה מבחינה דתית כך יותר ישמחו בך. אבל אם הבחור לא יכול לעמוד נגד ההתנגדות של הוריו אין טעם להמשיך את הקשר.
שאלה: להוריד כיפה בלכתי לים?: אני אדם דתי ההולך לחוף מעורב. חברי אמרו לי שאני צריך להוריד את הכיפה לפני כניסתי לחוף, משום חילול ה אך בחרתי להוריד את הכיפה לפני כניסתי למים. האם יש בזה חילול ה, ואם כן, אז מתי להוריד את הכיפה?
תשובה: אתה עדיין צעיר ויכול לשנות הרבה בחיים. לדעתי אתה עדיין לא המייצג את ה' בעולם, ולכן יתכן שעדיף שתמשיך ללכת עם כיפה גם כשאתה עושה עבירה. אולי בזכות הכיפה יהיה לך את הכוח לעזוב את העבירה ולהיות גיבור. חילך לאוריתא.
שאלה: נשיאה באחריות לכסף שאבד בדואר: הייתי בארוע כלשהו ואספנו שם כסף לצדקה. חלק מהכסף (מזומן) שמתי במעטפה ושלחתי בדואר לאחד מארגוני הצדקה. לאחר שבועיים ביררתי אצל אותו ארגון והודיעו לי שהכסף כלל לא הגיע. א. האם מצד הדין עלי לשלם מכספי את הכסף שאבד שכן הייתי השליחה? ב. האם אני חייבת לשלם את הכסף לאותו ארגון או שאני יכולה לתת אותו לארגונים אחרים? ג. האם עלי לנסות לברר בדואר, אם אכן הוא שם, או שאין צורך להתאמץ מצד ההלכה כל כך?
תשובה: זהו ממון שאין לו תובעים, ולכן אינך חייבת לשלם. אך להבא זיכרי שלעולם לא שולחים כסף מזומן בדואר.
שאלה: קריעת עטיפות בשבת: האם מותר לקרוע עטיפת ניילון או נייר שעל ספרי קודש חדשים בשבת לצורך קריאה? האם מותר לקרוע עטיפת ניילון של סקוטשים מיוחדים לשבת לצורך שטיפת כלים, או רק עטיפות של מזון מותר לקרוע בשבת?
תשובה: כל דבר הצריך לשבת מותר לקרוע, שיש לזה דין חותלות של תמרים, שאינם נחשבים ככלים.
שאלה: אליבא דהילכתא בישיבה: שנה הבאה אלמד בעז"ה בישיבת בית אל. רציתי לשאול את הרב מדוע לא לומדים בכלל הישיבות ובישיבת בית אל בפרט בדרך של " אליבא דהילכתא", שהרי ראינו שכמה מגדולי הדורות אמרו ללמוד דווקא באופן זה?
תשובה: ברכתי להצלחתך בישיבה. אמנם יש גדולים שאמרו שהלימוד צריך להיות אליבא דהלכתא. ואולם מה שמקובל על ידי רובם ככולם של הרמי"ם הגדולים בדורות האחרונים בכל הישיבות הוא הלימוד הישיבתי המקובל. ואפשר לסמוך על רוב הגדולים שקבעו דרך זו שהיא היותר מתאימה לבני הדור שלנו. אכן לאחר כמה שנות לימוד בישיבה. יש בישיבה מסלול ללימוד הלכה. ומי שהנטיה שלו היא מתחילה ללמוד להלכה בשיטה כזו לומדת הישיבה בהר ברכה.
שאלה: כורסת מסג  בשבת: יש לנו כורסא שתכליתה הוא לעשות עיסויים (מסג ), והיא פועלת על חשמל. האם היא נחשבת מוקצה לעניין שבת, והישיבה עליה והנגיעה בה אסורים?
תשובה: אם היא יכולה לשמש לישיבה גם ללא העיסויים, אין היא מוקצה, והכי טוב להוציא את התקע מהחשמל לפני שבת.
שאלה: קניתי חולצה בראש חודש אב: אני בחורה ספרדיה ואמרו לי שלספרדים עוד לא נוהגים מנהגי אבלות בר"ח אב עצמו, ולכן קניתי חולצה חדשה בראש חודש אב (אך לא חידשתי אותה), בדיעבד התברר לי שזה לא כ"כ פשוט, מה עלי לעשות עם החולצה והאם עדיף שלא אשתמש בה?
תשובה: לאחר תשעת הימים החולצה מותרת בשימוש.
שאלה: מיקום ברכת המזון: 1. במידה ואכלתי סעודה עם לחם, ולא בירכתי בבית, וכבר אין לי אפשרות לחזור הביתה, אך אני עדיין מרגיש שבע, האם אפשר לברך, או שזו חובה לברך אך ורק במקום בו אכלתי? 2. במידה ואכלתי סעודה עם לחם, ויצאתי מהבית, בלי לברך, וחזרתי הביתה, ונזכרתי שלא בירכתי, אך אני עדיין מרגיש שבע, האם אפשר לברך, או שזה תלוי בכמה זמן לא הייתי בבית, ולא באם אני שבע?
תשובה: 1. בדיעבד אפשר לברך גם במקום אחר כל זמן שאתה מרגיש עדיין שבע בעקבות אכילתך. 2. אם חזרת הביתה, ועדיין אתה שבע בעקבות אכילתך, יותר טוב, כי אז תוכל לברך במקום בו אכלת.
שאלה: עלייה לתורה הכי מועילה: אני בתוך השנה מפטירת מו"ר אבי. מהי העלייה לתורה הכי מועילה לעילוי נשמתו: בראש השנה או ביום כיפור, בשחרית או במנחה?
תשובה: אין זה משנה, העיקר היא הכוונה.
שאלה: שם לתינוקת - שי: אני בחודש תשיעי וצריכה ללדת יש לי 2 שאלות: 1. בעלי ואני מאוד מעוניינים לקרוא לתינוקת בשם "שי" האם זה ר? 2. אחת הסיבות שאנו רוצים את השם כי לסבא שלי קראו שלמה יוסף (נפטר בגיל מבוגר) ו"שי" זה ראשי תבות של השם שלו. בנוסף גם ע"ש סבא של בעלי ששמו היה יוסף. האם ניתן לקרוא לתינוקת בראשי תיבות ע"ש אנשים מבוגרים שנפטרו?
תשובה: אפשר לתת שם על שם אנשים מבוגרים שנפטרו. אך אם מדובר בתינוקת עדיף לתת שם של בת ולא שם שגם ובעיקר בנים קרואים בו. ובעזרת ד' כאשר תלדי בן תקראי לו בשם "שי".
שאלה: שיעורי יהדות לחילונים: אני בוגרת יב ובשנה הבאה אני הולכת להעביר שיעורי יהדות בבתי ספר חילונים, ולעבוד עם נוער חילוני. מאחר וישנם מפגשים רבים עם בנים חילונים, עלתה בראשי שאלה. מצד אחד, ישנה בעיה הלכתית לשיחה עם בנים, ומצד שני אם אנחנו לא נעשה את העבודה הזאת אז הם לא יקבלו את ההדרכה הדתית משום מקום אחר. אני יודעת כי הבנות שלפנינו דיברו ושמרו על קשר עם הנוער, ובכך סייעו להם להתקרב לדת ולא לשנוא את החילונים. איפה הגבולות? איך אפשר לשמור על קשר, להיפתח ולעזור לנוער- בנים חילונים, בלי להתחספס ולעבור על גדר ההלכה?
תשובה: מסובך מאד ללמד נערים חילוניים שאינם רגישים לענין הצניעות. צריך להתאמץ מאד שתלמדי רק נערות ולא נערים במיוחד אם הם בוגרים. בכל אופן אם קורה באופן שאינו קבוע ללמד נערים צריך דווקא להיות קיצוני ולהקפיד מאד בענין הצניעות. דווקא במציאות זו תקפידי על דברים אפילו אם במקומות אחרים את אינך מקפידה. בנוגע לקשר ארוך טווח לא להיכנס לכך. ברגע שיש בחור שמתעניין תעבירי אותו לבחור דתי וכד' שהוא ימשיך איתו בקשר בעניני יהדות.
שאלה: לימוד למבחן בצום תשעה באב: אני סטודנט, ויש לי בחינה מספר ימים לאחר צום ט באב. האם מותר לי ללמוד למבחן בתשעה באב, חשבתי לאסור משני צדדים: א. יש כאן הפסקה מהאבילות. ב. מבחינתי זה כביכול ה מלאכה שלי בזמנים אלו. מה באמת הדין?
תשובה: לענ"ד אסור ללמוד למבחן ביום ט"ב, כיון שאסור להסיח את הדעת מהאבילות.
שאלה: אזכרה בשנה הראשונה: בעדות המזרח השתרש הנוהג שעושים את האזכרה בשנה ראשונה בתום 11 חודש, ואילו לאחר 12 חודש עושים משהו מאוד מינורי. מה באמת נכון לעשות, בתום שנה או בתום 11 חודש, כי שמעתי כי לפי ההלכה האזכרה לאחר 12 חודש היא החשובה, והנוהג שעושים סעודה ואזכרה בתום 11 חודש אין לו כל יסוד, מה עדיף?
תשובה: עדיף בתום י"ב חודש.
שאלה: לימוד בגירסא בתשעה באב: האם מותר ללמוד בגירסא בערב תשעה באב מחצות, ואולי אפילו בתשעה באב עצמו, האם לימוד זה נקרא משמח?
תשובה: אין ללמוד תורה בתשעה באב, אפילו בגירסא.
שאלה: דיני מסים - האם מותר ללמוד?: אני סטודנט למשפטים וקראתי את דעתו של הרב שמותר ללמוד חוזים ופליליים בלבד. למרות הנחרצות - האם דיני מסים גם כן אסורים, כי הרי אין רגולציה של התחום בתורה או בהלכה. מה עם משפט מנהלי, ראיות, הוצל"פ, רפואה משפטית, האם גם בבחירת קורסים לשנה"ל הבאה עדיף שאבחר רק חוזים ופלילי, אני מודע לכך שמדובר בנושא רחב שיש לעשות שאלת רב באופן מוסדר אבל אני לא יודעת איך לעשות זאת בדרך אחרת. חשובה לי דעתו ופסיקתו של הרב מאחר וידוע לי כי הוא מומחה בנושא (קראתי את המאמר של הרב בתחומין). יצויין כי למדתי השנה עם הרב בבר-אילן את הקורס "סוגיות אקטואליות בהלכה" ודנו בעניין ערכאות, אבל שאלת רב "רשמית" לא יצא לי לעשות. בעקבות הקורס הונעתי לעשות זאת. אשמח אם הרב ידריך אותי איך להיות עו"ד דתי.
תשובה: ענף משפטי שאינו נדון עדיין בבי"ד רבני אין בו כרגע איסור ערכאות. כמו"כ תביעה שאין בה גזל מותרת, לכן נראה שמיסים הוא ענף מותר. יתר הענפים אם הם עונים על הקריטריונים הם מותרים.
שאלה: נישואי כהן עם גרושה בנישואים אזרחיים: אבי ואימי התחתנו בחתונה אזרחית בקפריסין לפני 25 שנה מהסיבה של כהן וגרושה (אימי בחתונתנה הראשונה התחתנה לזמן קצר כדת משה וישראל והתגרשה לאחר מכן כדת וכדין, והתחתנה עם אבי בנישואים אזרחיים מכיוון שלא רצו לחתן אותם ברבנות בגלל איסור כהן בגרושה). רציתי לדעת איך זה משפיע עלי שהוריי לא התחתנו כהלכה, והאם זה גורע ממני דברים מסויימים חוץ מזה שאני לא נחשב לכהן, האם יהיו אצלי בעיות הלכתיות בחתונה, או אצל ילדיי?
תשובה: אתה יהודי אלא שאינך כהן. בתך תהיה חללה, דהיינו ייאסר עליה להינשא לכהן. תזהיר אותה שתימנע מקשרים עם כהן.
שאלה: נעליים עם פסי עור בתשעה באב: יש לי נעליים שהם עשויים מגומי ובד חוץ מארבעה פסים לאורך כל נעל שהם עור. האם אפשר ללכת עם הנעליים בתשעה באב?
תשובה: אם זה לנוי בלבד, מותר.
שאלה: לסרב ללחום בלבנון?: אהוד אולמרט הכריז שהלחימה בלבנון תהיה מנוף להתנתקות. רבים צעקו את זה, אבל עכשיו זה ברור. שהרי מילא שאנו מסכנים את חיילנו ע"י זה שמכניסים אותם לתוך שטחי הבית של החיזבאללה במקום להפציץ מהאויר. אנו מתרצים את זה ע"י שאומרים שאנשי הצבא יודעים יותר מאיתנו, מילא. אבל כעת, ראש הממשלה הכריז שהלחימה בלבנון היא לא פחות ולא יותר בשביל ההתנתקות הבאה, לא עלינו, האם זה לא הזמן לעצור ולהגיד, זהו אנו לא מגייסים יותר מילואים?
תשובה: את השאלות שאתה מעלה שואלים רבים. מאז הגרוש וההחרבה של גוש קטיף התערער האמון בממשלה וגם בראשי הצבא, ואיך אפשר לשרת בצבא כאשר אין אמון במפקדים ואין בטחון בשיקול דעתם. ויש צורך לתת ביטוי צבורי לתחושות אלה של אובדן האמון. אך לעשות מעשה של קריאה לא לשרת, לזה צריך התיעצות ברוב יועץ להתבונן מה תהיינה התוצאות של קריאה כזו. אילו היה ברור שקריאה כזו תגרום לממשלה לחזור בה מתוכנית החורבן הנקראת התכנסות וגם תשנה את ההוראות הצבאיות לטובה, היה ראוי לקרוא קריאה שכזו. אך התוצאות לקריאה כזו יכולות להיות הפוכות והבן.
שאלה: עץ פרי מעציץ לקרקע: עץ פרי שהיה בעציץ בעל נקב של כ-20 מ"מ והעץ בן כ-6 שנים, הועבר מהעציץ ונשתל בקרקע, האם חייב בערלה או שאפשר לאכול מפירותיו כבר היום?
תשובה: יש לבדוק תחילה כיצד עמד העציץ במשתלה האם היה על הקרקע ממש ללא הפסק (כגון: בטון, רצפה שלחן), באם עמד כל השלבים על הקרקע יש לבדוק כיצד הייתה הנטיעה בקרקע האם הגוש נשאר שלם או שפורר והוכנס לקרקע ללא גושו. אם התמלאו כל התנאים דלעיל, היה נקב כל השנים, עמד על הקרקע, נשתל בגוש, אפשר למנות שנות ערלה מהמשתלה, באם לא התמלאו כל התנאים יש למנות שנות ערלה משעת הנטיעה בשדה. בברכת התורה והארץ הרב יהודה הלוי עמיחי
שאלה: משחק במחשב בקושי בצום: האם מותר לשחק במחשב בתשעה באב, באם האדם מתקשה בצום?
תשובה: בת"ב יש חובה לצום אך גם אסור להסיח דעת מהאבלות. אתה יכול להעסיק את עצמך בנושא מתאים, כגון סרט על השואה או להבדיל על גירוש גוש קטיף וכדו'. מותר להשתמש לשם כך במחשב.
שאלה: הפיכת כלי פלסטיק מבשר לחלב: יש לנו בבית קערת פלסטיק גדולה שהשתמשנו בה פעם אחת בלבד, וזה היה בערך לפני שלוש שנים. מאז שכחנו ממנה וגילינו אותה רק לפני כחודש, כשעברנו לבית החדש. השימוש בקערה היה שהנחנו בה פלפלים ממולאים לפני בישולם (הפלפלים הממולאים בבשר) ומאז כאמור בכלל לא נגענו בקערה. השאלה היא האם ניתן להפוך קערה זו שתהיה פרווה, ז"א אם אנו מכינים בה בלילה לפשטידת פרווה לדוגמה, האם יהיה אפשר לאכול פשטידה זו עם מוצרי חלב ליד ובכלים החלביים ובכלל לאפות את הפשטידה בתנור החלבי. מה דין כלי פלסטיק שפעם אחת השתמשו בו לחלבי או בשרי ורוצים להפוך את הכלי לפרווה מוחלט?
תשובה: משאלתך אני מבין שכל השימוש הבשרי בקערה זו היה שהנחתם בתוכה ממולאים עם בשר קודם הבישול כלומר שהם היו קרים, ואם זו המציאות הקערה לא בשרית כלל, אלא פרווה. ולעצם שאלתך אפשר להפוך פלסטיק בשרי לחלבי ולהיפך ע"י הגעלת הפלסטיק במים חמים.
שאלה: פוליטיקה בבית הכנסת: מספר פעמים הבעתי את דעתי בעד ההתנתקות, בעד שרון, אולמרט וכו. כתוצאה מכך סימנו אותי בבית הכנסת כשמאלן וכעוכר ישראל. סונטים בי, מעליבים אותי ולעיתים ממש לא נעים לי להיות שם. אין לי הרבה אופציות לתפילה במניין באיזור. האם לסבול ולהקפיד על תפילה במנין, או שעדיפה שולוות הנפש וה של הבית ביחידות?
תשובה: ביהכנ"ס אינו מקום למחלוקות ולכן אל לך ואל לאחרים לעורר מחלוקת בביהכ"נ. לא תבערו אש בכל מושבותיכם ביום השבת.
שאלה: שתיה בצום כדי להעביר גיהוק : אחותי צמה בצום תשעה באב, והיא מגהקת המון וזה לא ניגמר. האם מותר לה לשתות כדי להפסיק את הגיהוק, או לשתות לפחות בשיעור, ואם לא מה ניתן לעשות?
תשובה: אסור לשתות בצום כדי להעביר גיהוק.
שאלה: איך משפיעים על בעלי?: בילדותו, בעלי למד בישיבה חרדית (בכפיה) עד הגיעו לגיל הבגרות ועבר לישיבה תיכונית, הידע שלו בהלכות עצום והוא מאוד רוחני. כשהכרנו, בעלי לא היה דתי, ואני זו שהובלתי אותו לשמור מחדש, וזה לקח כשנתיים וחצי מחיי הנישואין. אני לא הייתי דתיה אבל יהודיה בנפשי ומאמינה מאוד. מזה כשנתיים התחזקתי וזה התבטא גם בלבוש (חצאית במקום מכנסיים) ובקיום מצוות שלא כ"כ ידעתי עליהם. אני מאוד מקפידה לחנך את ילדינו בדרך האמונה והישרה. נכון להיום, בעלי לא מניח תפילין (הפסקתי להעיר לו), לא הולך לביה"כ ביום חול אלא רק בשבת (וגם זה לסירוגין), ונראה כי זה עדיין רחוק ממנו, ולדעתי זה משפיע על ההתנהגות שלו איתי ועם הילדים - לא מכבד (אביו גם לא מכבד את אמו). הילדים גדלים ומפריע לי שיקבלו דוגמא מאביהם, הערתי בעדינות מספר פעמים אבל אני אובדת עצות. היום הוא נמצא במילואים עקב המצב הבטחוני, ולהפתעתי הוא לקח עימו את התפילין (לא הגבתי לכך). איך לגרום לבעלי שיחזור להניח תפילין, תפילות, לימוד תורה וכד, אבקש לשמוע עצת הרב?
תשובה: כנראה שאת תהיי המחנכת של הילדים ותצטרכי לעשות מאמץ להיות את המשפיעה עליהם לטובה וזה על ידי שאת תהי לדוגמא של התהגות טובה כלפי ההורים ובכל דבר בקיום המצוות והם יראו אותך וממך ילמדו. וככל שאת תתנהגי יותר טוב זה גם ישפיע על בעלך והוא גם יתחזק. איני רואה טעם להמשיך להעיר לו רק דוגמא אישית תשפיע עליו. חזקי ואימצי.
שאלה: חינוך הילד תוך כדי התחזקות: אציין כי אני בשלבי התחזקות מבחינה רוחנית ואני שומר לא לחלל שבת. מנגד רעייתי לא מדליקה אש, אבל מדליקה מוצרי חשמל כגון אור וכו. לאחרונה בני בן החמש וחצי התחיל להעיר הערות ולשאול שאלות, כגון: אלוקים מרשה? אלוקים יכל להרוג אותנו? אלוקים הוא בן אדם? אלוקים לא מחליט בשבילי! הייתי רוצה להדריכו בצורה הכי מקצועית וטובה, ולא לבלבלו וליצור אצלו קונפליקטים. איזו דרך הרב יוכל להציע לי, על מה לדבר איתו, ומתי, ומה לאו, וכן עצה איך לחזק רעייתי שתתמוך בכך וכן שאוכל לקרבה?
תשובה: הטוב ביותר שיהיה לך קשר עם רב בסביבתך תוכל לקבל ממנו הדרכה מתמדת. בענין שאלות הבן. יש לומר לו שהקב"ה טוב ועוזר לכולם. ואנו אוהבים אותו ומה שהוא אומר לעשות, כלומר המצוות, הם לטובתינו ואם הוא אומר שלא לעשות צריך לשמוע בקולו כי הוא יודע הכי טוב מה זה דבר רע שלא נכון לעשותו. ואולם אין להכביד עליו באמירות זה אסור וזה אסור, כי הוא עדין קטן ולאט לאט לחנכו. ואין צורך לפרט יותר בגיל הזה. וככל שאתה תתחזק יותר ותשמח יותר בעבודת ד' ומאידך גם תתעזר בסבלנות לגבי אשתך כך היא מעצמה גם תתחזק ותתקדם בשמירת המצוות.
שאלה: ישיבה על כסא נמוך בט  באב: בט באב יש את האיסור לשבת על כסא גבוה ולכן יושבים על כיסאות נמוכים. האם צריך בכל פעולת ישיבה כגון: שינה על מיטה וכו להיות נמוך, או שבשינה אין צורך לישון על מזרן על הרצפה?
תשובה: מותר לישון במיטה, אך הפוסקים כתבו שיצער את עצמו כגון בלי כר וכדו'.
שאלה: מעדן הוא מוצק או נוזל?: האם דברים נוזליים כגון מעדני מילקי או דני, נחשבים לנוזל או מוצק לעניין שיעור המתנה לברכה אחרונה? ומה קורה אם מנערים אותם כדי שיוכלו לשתות אותם? האם ההלכה תשתנה?
תשובה: בדין זה נחלקו הפוסקים. יש אומרים שהמאכל נמדד כפי מה שהוא בצלחת. אם הוא נוזלי, הרי זה משקה, ואם הוא מוצק הרי זה אוכל. אבל יש פוסקים הסוברים שהדבר תלוי בלעיסה, שדבר הנלעס הוא אוכל, ודבר שאינו נלעס הוא בגדר נוזל. ואפילו בגלידה יש ללכת לפי חילוק זה, כלומר: אם אוכלים אותה מיד בהוצאתה מן המקפיא בעודה קשה וטעונה לעיסה, דינה כאוכל, ואם אוכלים אותה לאחר זמן כאשר היא נמסה בפה, דינה כמשקה. ולדעתי יש לפסוק כשיטה זו.
שאלה: שטיפת הבית בתשעה באב: ממתי מותר לעסוק בפעילויות (כגון שטיפת הבית) בצום תשעה באב?
תשובה: מחצות מותר לעסוק בשטיפת הבית וכדומה. לגבי שאר מלאכות, נראה לי שלא הקלו בזה, בפניני הלכה מובא המקור לדברים מהברכי יוסף שיש נהגו ואין למחות בידם. ונראה לי שכך התפשט המנהג שנהגו לשטוף, ויש בזה גם אמונה בביאת המשיח. הרב אברהם פרל.
שאלה: פתגמים מהנצרות: ידוע שהמקור של הפתגמים "אין נביא בעירו" ו"מלח הארץ" הוא בברית החדשה. האם יש בעיה להשתמש בהם?
תשובה: ראוי להמנע מלהשתמש בביטוים אלו.